પાંડવો ધર્મસંકટમાં મુકાયા. જો દુર્વાસાને જમવાનું આમંત્રણ ન આપે તો દુર્વાસા ક્રોધિત થાય. આમંત્રણ આપે તો અક્ષયપાત્રમાં અન્ન નથી. બીજા દિવસે સૂર્યોદય પછી જ ચિંતવે તે મળે. હવે શું કરવું? છતાં પાંડવોએ સાહસ કરીને દુર્વાસાને જમવાનું આમંત્રણ આપ્યું. દુર્વાસા કહે, “સ્નાન કરીને અમે આવીશું.” દ્રૌપદી પ્રભુને પ્રાર્થના કરે છે કે દુઃશાસનેે સભામાં મારું વસ્ત્રાહરણ કરવા માંડ્યું તે સમયે ચીર પૂરી મારી રક્ષા કરી એ રીતે આ સંકટમાં મારી રક્ષા કરો. ભગવાન શ્રીકૃષ્ણ તુરત દ્રૌપદી પાસે આવ્યા અને કહ્યું, “હું ભૂખ્યો છું, જમવાનું આપો.” દ્રૌપદી કહે, “જમવાનું નથી, એથી જ તમારી પ્રાર્થના કરી છે. આપે અમને બીજી આપત્તિમાં મૂક્યાં.” પ્રભુ કહે, “તમારા અક્ષયપાત્રમાં છે, ખોટું કેમ બોલો છો?” દ્રૌપદી કહે, “એ તો આપ દેખો, તે ઊંધું પડ્યું છે.” પ્રભુ કહે, “મારી પાસે લાવો.” દ્રૌપદીએ હાથમાં આપ્યું. પ્રભુએ ઝીણી નજરે જોયું તો અંદર ભાજીનું પત્ર ચોંટેલું હતું. પ્રભુએ પત્ર હાથમાં લઈને ‘અનેન જગત તૃપ્યમાન’ કહી મુખમાં મૂક્યું તો આખું જગત તૃપ્ત થઈ ગયું.